Official Journal L 237 , 28/08/1997 P. 0018 - 0023



KOMISJONI OTSUS, 23. juuli 1997, millega moodustatakse teaduskomiteed tarbija tervishoiu ja toidu ohutuse valdkonnas (EMPs kohaldatav tekst) (97/579/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut ning arvestades, et: usaldusväärsed teadusalased nõuanded on nende ühenduse eeskirjade oluline alus, mis käsitlevad tarbija tervishoidu, sealhulgas küsimusi, mis on seotud tarbija tervishoiuga selle kitsamas tähenduses, aga ka loomade tervishoiu ja heaoluga, taimetervise ja keskkonnatervishoiuga; tarbija tervishoiu küsimustega seotud teadusalased nõuanded peavad tarbijate ja tööstuse huvides põhinema kompetentsusel, sõltumatusel ja läbipaistvusel; lisaks juhtudele, kus teaduskomiteedega konsulteerimine on kohustuslik, võib nende komiteedega konsulteerida ka muudes tarbija tervishoiu ja toidu ohutuse seisukohast olulistes küsimustes; kuigi mitmed teadusalast nõu vajavad probleemid kuuluvad mõne olemasoleva teaduskomitee pädevusse, on siiski ilmne, et mõned probleemid võivad kuuluda mitme komitee pädevusse; on asjakohane teatavate komiteede tegevus uuesti määratleda, et tugevdada nende ühtsust ja vältida samal ajal teatavaid kattuvusi; otsusega 97/404/EÜ[1] moodustas komisjon juhtiva teaduskomitee, et kooskõlastada teaduskomiteede tööd; komisjon peab saama õigeaegselt usaldusväärseid teadusalaseid nõuandeid; mitmete nõukogu direktiivide ja mõningate nõukogu määrustega nähakse ette kohustuslik konsulteerimine ühe või mitme olemasoleva teaduskomiteega; komisjon kavatseb teha nõukogule asjakohaseid ettepanekuid, et käesoleva otsusega kohandada kehtivaid õigusakte, ON VASTU VÕTNUD JÄRGMISE OTSUSE: Artikkel 1 1. Komisjoni juurde moodustatakse järgmised teaduskomiteed: - toidu teaduskomitee, - söötade teaduskomitee, - loomade tervishoiu ja heaolu teaduskomitee, - rahvatervisega seotud veterinaarmeetmete teaduskomitee, - taimede teaduskomitee, - kosmeetikatoodete ja tarbijatele mõeldud toiduks mittekasutatavate toodete teaduskomitee, - ravimite ja meditsiiniseadmete toidukomitee, - toksilisuse, ökotoksilisuse ja keskkonna teaduskomitee. 2. Teaduskomiteede pädevusalad sätestatakse lisas. 3. Loomade tervishoiu ja heaolu teaduskomitee koosneb loomade tervishoiu allkomiteest ja loomade heaolu allkomiteest. Artikkel 2 1. Teaduskomiteedega konsulteeritakse ühenduse õigusaktidega ettenähtud juhtudel. Komisjon võib otsustada konsulteerida nendega ka muudes tarbija tervishoiu ja toidu ohutuse seisukohast olulistes küsimustes. 2. Kui esitatud küsimus kuulub mitme artiklis 1 nimetatud teaduskomitee valdkonda ja pärast seda, kui juhtiv teaduskomitee on määratlenud asjassepuutuvad komiteed, võivad teaduskomiteed oma seisukohtade ettevalmistamiseks moodustada ühise töörühma. Sellise töörühma moodustamine on kohustuslik, kui juhtiv teaduskomitee seda nõuab. 3. Teaduskomiteed annavad komisjoni taotluse korral teadusalast nõu tarbija tervishoiu ja toidu ohutusega seotud küsimustes. Eelkõige teevad nad järgmist: a) kontrollivad kriitiliselt liikmesriikide organisatsioonidesse kuuluvate teadlaste antud riskihinnanguid; b) töötavad välja uued riski hindamise menetlused valdkondades nagu toidust põhjustatud haigused ja haiguste kandumine loomadelt inimestele; c) kavandavad teadusalaseid arvamusi, mille eesmärk on aidata komisjonil hinnata rahvusvahelistel foorumitel koostatud soovituste, standardite ja suuniste teaduslikku alust; d) hinnata teaduslikke põhimõtteid, millel ühenduse tervishoiunormid põhinevad, võttes arvesse asjaomaste rahvusvaheliste organisatsioonide väljatöötatud riski hindamise meetodeid. 4. Olemasolevate teadusandmete suundumuste põhjal võivad teaduskomiteed juhtida komisjoni tähelepanu mis tahes spetsiifilistele või esile kerkivatele tarbija tervishoiu ja toidu ohutusega seotud probleemidele. 5. Komisjon võib nõuda arvamuse esitamist kindlaksmääratud tähtaja jooksul. Artikkel 3 1. Iga teaduskomitee koosneb maksimaalselt 19 liikmest. Komiteede liikmete arvu määrab komisjon nõutava ekspertiisi kohaselt. 2. Iga teaduskomitee liikmed on teaduseksperdid ühes või mitmes selle komitee pädevusalasse kuuluvas valdkonnas ja katavad koos asjassepuutuvaid teadusharusid võimalikult laiahaardeliselt. 3. Teaduskomitee liikmed nimetab komisjon pärast Euroopa Ühenduste Teatajas avaldatud osalemiskutset koos valikukriteeriumide ja valimiskorra kirjeldusega. Valimiskorra alusel määratakse läbipaistval viisil sobivaimad kandidaadid teaduskomiteedesse nimetamiseks. Komisjon nimetab iga teaduskomitee liikmed kandidaatide nimekirjast, liikmed võivad kuuluda ainult ühte teaduskomiteesse. Iga teaduskomitee liikmete nimed avaldatakse Euroopa Ühenduste Teatajas. Artikkel 4 Teaduskomiteed ja loomade tervishoiu ja heaolu teaduskomitee allkomiteed (edaspidi "allkomiteed") valivad oma liikmete hulgast eesistuja ja kaks ase-eesistujat. Valimine toimub komitee või allkomitee liikmete lihthäälteenamusega. Artikkel 5 1. Teaduskomitee liikmed nimetatakse ametisse kolmeks aastaks ja nad ei või ametis olla rohkem kui kaks järjestikust ametiaega. Liikmed jäävad ametisse, kuni uute liikmete nimetamiseni või kui nad uuesti ametisse nimetatakse. 2. Kui teaduskomitee liige ei suuda oma ülesandeid täita või astub vabatahtlikult tagasi, nimetab komisjon järelejäänud ametiajaks sobiva asendusliikme artikli 3 lõikes 3 nimetatud sobivate kanditaatide nimekirjast. 3. Teaduskomiteede liikmed ja väliseksperdid saavad komisjonile osutatud teenuste eest hüvitist ja lisaks hüvitatakse nende sõidu- ja elamiskulud komisjoni ettenähtud eeskirjade kohaselt. Artikkel 6 1. Teaduskomiteede liikmed töötavad välismõjutustest sõltumatult. 2. Teaduskomiteede liikmed teatavad komisjonile igal aastal kõikidest huvidest, mida võib pidada nende sõltumatust kahjustavaks. 3. Teaduskomiteede liikmed ja väliseksperdid deklareerivad igal koosolekul oma erahuve, mida võib pidada nende sõltumatust kahjustavaks. Artikkel 7 1. Teaduskomiteed ja allkomiteed võivad kokkuleppel komisjoniga kutsuda oma töös osalema väliseksperte. 2. Teaduskomiteed ja allkomiteed võivad moodustada selgelt määratletud ülesannetega töörühmi. Iga töörühma eesistuja on komitee või allkomitee liige ja töörühma võib kuuluda väliseksperte. 3. Töörühmad annavad aru sellele teaduskomiteele või allkomiteele, kelle juures nad on moodustatud. Artikkel 8 1. Teaduskomiteed võtavad koostöös juhtiva teaduskomiteega vastu ühtlustatud kodukorra. Kodukorraga tagatakse, et teaduskomiteed täidavad oma ülesandeid parimal võimalikul viisil vastavalt kompetentsuse, sõltumatuse ja läbipaistvuse põhimõtetele, austades samaaegselt õigustatud taotlusi kaitsta ärisaladusi. Kodukord avalikustatakse. 2. Kodukorraga määratakse iga teaduskomitee jaoks menetlused, et: a) nimetada ettekandjad teabepakettide ja dokumentide koostamiseks ning teaduskomiteede arvamuste kavandamiseks; b) kontrollida, et ettekandjad täidavad oma ülesandeid välismõjutustest võimalikult sõltumatult; c) esitada oma arvamus võimalikult kiiresti ja igal juhul artikli 2 lõikes 5 sätestatud tähtaja jooksul; d) tagada tihe koostöö teiste teaduskomiteede ja juhtiva teaduskomiteega. 3. Teaduskomiteed võtavad oma arvamused vastu komitee liikmete häälteenamusega. 4. Allkomiteed võtavad oma arvamuste projektid vastu allkomitee liikmete häälteenamusega ja seejärel esitatakse need loomade tervishoiu ja heaolu teaduskomiteele lõplikuks vastuvõtmiseks. Artikkel 9 1. Teaduskomiteed, allkomiteed ja töörühmad kutsutakse kokku komisjoni nõudmisel. 2. Komisjon tagab teaduskomiteedele, allkomiteedele ja töörühmadele sekretariaaditeenused. Artikkel 10 Teaduskomiteede päevakorrad, protokollid ja arvamused tehakse avalikkusele kättesaadavaks ilma asjatu viivitamiseta ja arvestades vajadust kaitsta ärisaladusi. Vähemuse seisukohad avaldatakse alati, kuid nimeliselt avalikustatakse need ainult asjaomaste liikmete taotluse korral. Artikkel 11 Ilma et see piiraks asutamislepingu artikli 214 kohaldamist, on liikmed ja väliseksperdid kohustatud mitte avalikustama teavet, mida nad on saanud töötades teaduskomiteedes, allkomiteedes või mõnes töörühmas, kui neile on teatatud, et selle teabe kohta kehtib konfidentsiaalsusnõue. Artikkel 12 1. Käesoleva otsusega moodustatud teaduskomiteedega asendatakse olemasolevad teaduskomiteed järgmiselt: a) toidu teaduskomiteega asendatakse komisjoni otsusega 95/273/EÜ[2] moodustatud toidu teaduskomitee; b) söötade teaduskomiteega asendatakse komisjoni otsusega 76/791/EMÜ[3] (muudetud otsusega 86/105/EMÜ)[4] moodustatud söötade teaduskomitee; c) loomade tervishoiu ja heaolu teaduskomiteega asendatakse komisjoni otsusega 81/651/EMÜ[5] (viimati muudetud Austria, Soome ja Rootsi ühinemisaktiga) moodustatud veterinaaria teaduskomitee loomade tervishoiu osakond ja loomade heaolu osakond; d) rahvatervisega seotud veterinaarmeetmete teaduskomiteega asendatakse otsusega 81/651/EMÜ moodustatud veterinaaria teaduskomitee rahvatervise osakond; e) taimede teaduskomiteega asendatakse komisjoni otsusega 78/436/EMÜ[6] (muudetud otsusega 96/105/EMÜ) moodustatud pestitsiidide teaduskomitee; f) kosmeetikatoodete ja tarbijatele mõeldud toiduks mittekasutatavate toodete teaduskomiteega asendatakse komisjoni otsusega 78/45/EMÜ[7] (viimati muudetud otsusega 94/954/EÜ)[8] moodustatud kosmetoloogia teaduskomitee; g) toksilisuse, ökotoksilisuse ja keskkonna teaduskomiteega asendatakse komisjoni otsusega 78/618/EMÜ[9] (viimati muudetud Austria, Soome ja Rootsi ühinemisaktiga) moodustatud keemiliste ühendite toksilisuse ja ökotoksilisuse kontrollimise teaduslik nõuandekomitee. 2. Otsused 76/791/EMÜ, 78/45/EMÜ, 78/436/EMÜ, 78/618/EMÜ, 81/651/EMÜ ja 95/273/EÜ tunnistatakse kehtetuks. Nende otsustega moodustatud komiteed jätkavad oma ametikohustuste täitmist kuni käesoleva otsusega moodustatud teaduskomiteede ametisse astumiseni. Viiteid kehtetuks tunnistatud otsustele tõlgendatakse viidetena käesolevale otsusele; viiteid kehtetuks tunnistatud otsustega moodustatud komiteedele ja osakondadele tõlgendatakse viidetena käesoleva otsusega moodustatud vastavatele komiteedele. Brüssel, 23. juuli 1997 Komisjoni nimel komisjoni liige Emma BONINO LISA Toidu teaduskomitee Pädevusala Tarbijate tervishoidu ja tooteohutust käsitlevad teaduslikud ja tehnilised küsimused, mis on seotud toiduainete tarbimisega, ja eriti küsimused, mis on seotud kogu toiduahela toksikoloogia ja hügieeniga, toitumise ja põllumajandus- ja toidutehnoloogiate kohaldamisega ning materjalidega, mis toiduainetega kokku puutuvad, näiteks pakend. Söötade teaduskomitee Pädevusala Loomasööta, selle mõju loomade tervisele, loomset päritolu toodete kvaliteeti ja tervislikkust ning loomasöötade suhtes rakendatud tehnoloogiaid käsitlevad teaduslikud ja tehnilised küsimused. Loomade tervishoiu ja heaolu teaduskomitee Loomade tervishoiu allkomitee Pädevusala Kõiki loomade tervise aspekte, hügieeni, loomahaigusi ja nende ravi, sealhulgas muust kui toitumusest tingitud zoonoos, ja zootehnikat käsitlevad teaduslikud ja tehnilised küsimused. Loomade heaolu allkomitee Pädevusala Loomakaitset, eriti loomakasvatust, loomakarja majandamist, transporti, tapmist ja katseid käsitlevad teaduslikud ja tehnilised küsimused. Rahvatervisega seotud veterinaarmeetmete teaduskomitee Pädevusala Tarbijate tervishoidu ja toidu ohutust käsitlevad ja loomset päritolu toidu tootmise, töötlemise ja tarnimise suhtes kohaldavate zoonootiliste, toksikoloogiliste, veterinaar- ja eelkõige hügieenimeetmetega seotud teaduslikud ja tehnilised küsimused. Taimede teaduskomitee Pädevusala Inim- või loomatoiduks mõeldud taimi käsitlevad teaduslikud ja tehnilised küsimused ning küsimused, mis on seotud toiduks mittekasutatavate toodete tootmise või töötlemisega selles osas, mis võib mõjutada inimeste või loomade tervist, sealhulgas pestitsiidide kasutamine. Kosmeetikatoodete ja tarbijatele mõeldud toiduks mittekasutatavate toodete teaduskomitee Pädevusala Kosmeetikatoodete ja tarbijatele mõeldud toiduks mittekasutatavate toodete, eelkõige nende toodete valmistamisel kasutatud ainete, nende koostise, kasutuse ja pakendiliikidega seotud tarbijate tervishoidu käsitlevad teaduslikud ja tehnilised küsimused. Ravimite ja meditsiiniseadmete teaduskomitee Pädevusala Inimtervishoius ja veterinaarias kasutatavaid ravimeid käsitlevate ühenduse õigusaktidega seotud teaduslikud ja tehnilised küsimused, piiramata ravimpreparaatide komiteele ja veterinaarravimite komiteele[10] antud eripädevusi ravimite hindamisel. Meditsiiniseadmeid ja -varustust käsitlevate ühenduse õigusaktidega seotud teaduslikud ja tehnilised küsimused. Toksilisuse, ökotoksilisuse ja keskkonna teaduskomitee Pädevusala Teaduslikud ja tehnilised küsimused, mis on seotud selliste keemiliste, biokeemiliste ja bioloogiliste ühendite toksilisuse ja ökotoksilisuse kontrollimisega, mille kasutamisel võivad olla kahjulikud tagajärjed inimeste tervisele ja keskkonnale. [1] EÜT L 169, 27.6.1997, lk 85. [2] EÜT L 167, 18.7.1995, lk 22. [3] EÜT L 279, 9.10.1976, lk 35. [4] EÜT L 93, 8.4.1986, lk 14. [5] EÜT L 233, 19.8.1981, lk 32. [6] EÜT L 124, 12.5.1978, lk 16. [7] EÜT L 13, 17.1.1978, lk 24. [8] EÜT L 371, 31.12.1994, lk 15. [9] EÜT L 198, 22.7.1978, lk 17. [10] Komiteed on moodustatud Euroopa Ravimihindamisametis.